Журналистхэр ягъэлъапIэ
Урысей Печатым и махуэр дыгъуасэ къэрал псом щагъэлъэпIащ. Хъыбар- егъащIэ IэнатIэхэм я лэжьакIуэхэм ехъуэхъуну Налшык къалэ дэт Печатым и Унэми цIыхушхуэ щызэхыхьащ. Республикэм и Правительствэм, Парламентым, министерствэхэм къабгъэдэкIыу журналистхэм псалъэ дахэ куэд зэхахащ.
КъБР-м и Правительствэм и УнафэщIым и къуэдзэ Битокъу Владимир Къэбэрдей-Балъкъэрым и Iэтащхьэ КIуэкIуэ Юрий къигъэхьа тхыгъэм къыщеджэм къыхигъэщащ журналистхэм я Iуэху еплъыкIэр нэсу къызэрагъэлъагъуэм жылагъуэр гъуэгу пэж зэрытришэр, дяпэкIи апхуэдэ жэуаплыныгъэр зыхагъэлъыну зэрыщыгугъыр.
Я лэжьыгъэм хуэIэижьу илъэс куэд щIауэ зэрыпэрытым папщIэ журналистхэр фIыщIэ, щIыхь тхылъхэмкIэ ягъэпэжащ. Абыхэм яхэту «Адыгэ псалъэ» газетым и лэжьакIуэхэу Хьэжыкъарэ Алик, Гъурыжь Мадинэ, Жыласэ Маритэ, ЩхьэщэмыщI Изэ, ТекIужь Заретэ сымэ къыхуагъэфэщащ министерствэ зэмылIэужьыгъуэхэм, КъБР-м и Журналистхэм я зэгухьэныгъэм я щIыхь тхылъхэр.
БАГЪЭТЫР Луизэ.
Сурэтыр Къарей Элинэ трихащ.
